Kêrel vas oor vermiste vriendin se voertuigNicola Pienaar. Kol. Priscilla Naidu, woordvoerder van die polisie, het gesê die polisie het Saterdagoggend inligting ontvang dat die voertuig, wat vroeër as gesteel aangemeld is, by ŉ KFC-kitskosrestaurant in Albanyweg gesien is. Die voertuig behoort aan Nicola Pienaar (28) se ma. Pienaar het die voertuig gebruik en sy is op 5 Januarie as vermis aangemeld. Volgens Naidu is ŉ man, wat in die besit van die motor was, in hegtenis geneem. Die man is na bewering Pienaar se kêrel. Van haar klere is in die motor gevind. Die kêrel beweer glo hy en Pienaar was op 7 Januarie na Port Elizabeth onderweg, toe hulle ŉ uitval gehad het. Hy beweer hy het haar in Oudtshoorn afgelaai. Die verdagte is in aanhouding by die Humewood-polisiestasie en sal na verwagting vandag in die Port Elizabeth-landdroshof verskyn op aanklag van besit van ŉ gesteelde voertuig. Pienaar is intussen steeds skoonveld. Haar ma het haar op 5 Januarie die laaste keer gesien by die gesin se huis in Paarl. Pienaar het bruin hare en bruin oë. Sy is omtrent 1,68m lank en weeg 62kg. Enigiemand met inligting word versoek om sers. Anderson te kontak by 021 807 4000 of Crime Stop by 08600 10111. Die motor waarmee Pienaar gery het en wat glo in haar kêrel se besit gevind is. Foto: SAPD